OBH 2073/2000.
Az állampolgári jogok országgyűlési biztosának jelentése
Dr. Gáspárné dr. Pere Katalin

Az eljárás megindulása:
	"A kórházi betegekkel vetetik a gyógyszert" címen a Népszava 1999. november 13-án megjelent cikke alapján hivatalból indított eljárás.

Érintett alkotmányos jogok:
	A lehető legmagasabb szintű testi és lelki egészséghez való jog (Alkotmány 70/D. § (2) bekezdése)

Alkalmazott jogszabályok:
A kötelező egészségbiztosításról szóló 1997. évi LXXXIII. törvény

Megállapított tényállás:
	A Népszava szerkesztőségétől a vizsgálatra okot adó cikk írója a rövid úton történt megkeresésre úgy nyilatkozott, hogy a panaszos beteg nevének elhallgatását kérte, mert fél a hátrányos következményektől. Az újságíró szerint az információ az Erzsébet Kórház (jelenleg Péterfy) belgyógyászatáról származik, a "néhány kórház" szöveg csak az újságíró egyéb információja alapján íródott.
A fenti megkeresésre, a lényegében konkrétumot nem tartalmazó válasz ellenére a Népszava 1999. november 17-én "Kórházi ombudsmani vizsgálat" címen újabb cikket jelentetett meg.
Budapest Főváros Főpolgármester-helyettese rövid úton történt megkeresésre tájékoztatást adott arról, hogy körlevélben szólította fel a főváros fenntartásában lévő kórházakat, hogy "kórházban fekvő betegek részére kórházi kezelésének időtartama alatt a szükséges gyógyszereket biztosítani kell, a beteggel nem lehet sem otthon szedett gyógyszert behozatni, sem pedig részére azért receptet felírni, hogy kórház kezelése alatt az általa vásárolt gyógyszert kapja". Az esetlegesen előforduló esetekről tudomást szerezve a kórház főigazgatója szüntesse meg a jogellenes gyakorlatot, illetve szankcionálja. Erről az 1999. november 17-én megjelent fent említett újságcikk is beszámolt. Továbbá a főpolgármester-helyettes az érintett kórház főigazgatójától igazoló jelentést kért.
A jelentés a következőket tartalmazta: "Információim szerint a gastroenterológiai részleg ellen ismeretlen személy panasszal élt, hogy számára fekvő betegként recept felírásával biztosították a szükséges gyógyszert. A bejelentés valószínűleg félreértés eredménye. Az endoscopos vizsgálat (béltükrözés) előkészítésére a betegek számára az egyébként ingyenesen hozzáférhető hashajtó por alternatívájaként ajánlják az X-Pres nevű gyógyszert, amelyet valóban csak teljes áron lehet megvenni a patikában. Ezen lehetőséget azért ajánlják meg, mert a másik gyógyszer - betegenként eltérő mértékben - meglehetősen rosszul tolerálható (kellemetlen, undort keltő sós íz). A gyógyszer áráról a betegeket előzetesen tájékoztatják. Gyógyszer felírással kapcsolatos ilyen jellegű szabálytalanság egyébként eddig nem jutott tudomásomra. Ennek ellenére a kollégák figyelmét - a panasz apropóján - körlevélben ismételten felhívtam a vonatkozó jogszabály betartására."
	A továbbiakban a nyilvánvalóan alkotmányos visszásságot eredményező jelenség feltárására felkérésemre az Egészségügyi Miniszter vizsgálatot rendelt el annak megállapítására, hogy a kórházi kezelés alatt milyen gyakorisággal fordul elő, hogy a betegek otthonról hoznak gyógyszert, vagy vényre felírják azt, illetve a betegjogi képviselők találkoztak-e hasonló problémával.
	A fővárosi és megyei tisztifőorvosok az Egészségügyi Miniszter felkérésére valamennyi fekvőbeteg intézmény vezetőjét bevonva felmérték a kórházi gyógyszerellátás helyzetét. Megállapították, hogy - egyes speciális eseteket leszámítva - az ország intézményeiben nincs olyan gyakorlat, amely szerint a betegnek benntartózkodása alatt otthonról kell behozatnia gyógyszereit, vagy azt vényre kiváltani a hospitalizáció idejére. A kivételes eseteket az jelenti, amikor egyedi importból engedélyezett gyógyszerről, vagy a kórház által nem ismert, nem használt és azonnal nem beszerezhető gyógyszerről volt szó.
Veszprém megyében a kérdéses időszakban az OEP Veszprém Megyei Pénztárának észrevételezése alapján vizsgálták a területi ellátási kötelezettség nélkül működő fizető ápolási osztály gyakorlatát, ahol közforgalmú gyógyszertárból TB támogatással beszerzett gyógyszerrel történt kezelés. Itt az intézmény vezetője írásban közölte, hogy ezt a gyakorlatot beszüntették. Az ÁNTSZ Komárom-Esztergom Megyei Intézete azt jelentette, hogy a megyei önkormányzat Szent Borbála Kórházában (Tatabánya) alkalmanként előfordult jogellenes gyakorlat.
Arról még nincs információ, hogy a vizsgálat napjaiban kialakított betegjogi képviselet, illetve az egyes kórházakban tevékenykedő betegjogi képviselőkhöz érkezett volna a kórházi gyógyszerellátás miatti panasz.
	Az Egészségügyi Miniszter kérésére a fővárosi és megyei tisztifőorvosok valamennyi intézmény figyelmét felhívták a betegek kórházi ápolása során alkalmazandó gyógyszerellátás szabályainak betartására, illetve a Megyei Egyeztető Fórumokon erre ismételten felhívják a figyelmet.
	A vizsgálat eredményeként megállapítottam, hogy az Alkotmány 70/D. § (2) bekezdésében deklarált legmagasabb szintű testi és lelki egészséghez való joggal összefüggésben visszásságot okozott egyes kórházak azon jogellenes gyakorlata, hogy kórházban fekvő betegek részére kórházi kezelésük időtartama alatt a szükséges gyógyszereket maguknak kellett biztosítani.
	Az Egészségügyi Miniszter, valamint Budapest Főváros Önkormányzata Főpolgármester-helyettese vizsgálata és intézkedése eredményeként a jogellenes gyakorlatot megszüntették. A vizsgálatot lezárom.

Budapest, 2000. október 10.

Gönczöl Katalin